Turvallisuuspalvelu ISO:n tiedotustilaisuudessa kuultiin tiistaina myös puhelinkeskusteluja, joiden väitetään olevan tapausta tutkineen ugandalaistoimittajan ja suomalaisen median välisiä.

Ugandan turvallisuuspalvelu ISO:n mukaan suomalaisen liikemiehen kuoleman ajankohtaan liittyviä Pearl of Africa -luksushotellin turvakameran nauhoja on peukaloitu.

ISO:n johtajiin kuuluva (poliittisen osaston johtaja) Joseph Aliganyira sanoi tiistaina tiedotustilaisuudessa, että kuvanauhaa oli manipuloitu väärillä elementeillä tutkimusten johtamiseksi harhaan.

Ensimmäisenä aiheesta kertoi Ugandan hallintoa lähellä oleva sivusto SoftPower (siirryt toiseen palveluun).

Väitteiden mukaan olisi sekä alkuperäinen turvakameran nauhoite että korkealaatuisempi manipuloitu nauha.

Sivuston mukaan peukaloidulle nauhoitteelle on lisätty hahmoja ja poistettu yksityiskohtia. Yksi lisätyistä hahmoista esittäisi suomalaista liikemiestä.

Aiemmin on kerrottu, että turvakameran kuvissa näkyy ugandalaisnainen, joka saapuu huoneeseen. Kyseinen nainen oli liikemiehen kontakti Ugandassa.

Pearl of Africa -hotellin aula. Suomalainen liikemies löydettiin kuolleena hotellin kahdeksannen kerroksen huoneesta 6. helmikuuta. Teemu Juhola / Yle

Liikemiehen kuolema on herättänyt kohun muun muassa siksi, että hän oli Ugandassa entisen kokoomusministerin Suvi Lindénin kanssa.

Liikemiehellä oli asevalmistaja Patrian lupa markkinoida yrityksen tuotteita.

Liikemies edusti myös muita yrityksiä. Hän oli markkinoimassa Ugandassa muun muassa valvontalaitteita.

Kuva kirjeestä, jonka suomalainen liikemies väitetysti lähetti Ugandan turvallisuuspalvelun johtajalle. Yle

Tiedotustilaisuudessa kiistettiin poliisitutkinnan tuloksia. ISO ja poliisi käyvät Ugandassa kovaa valtataistelua.

Turvallisuuspalvelu ei kertonut tiistaina, kuka olisi manipuloinut turvakameran kuvaa. ISO kertoi, että tutkimukset ovat sen osalta kesken.

ISOn työntekijän tai työntekijöiden on epäilty sotkeutuneen liikemiehen kuolemaan.

Liikemiehellä oli Ugandaan saapuessaan mukanaan kutsukirje, joka paljastui väärennökseksi. Yle

Liikemiehellä oli Ugandaan saapuessaan mukanaan väärennetty kutsukirje, jossa oli turvallisuuspalvelun johtajan Frank Kaka Bagyendan allekirjoitus. Poliisin mukaan kirje on väärennös.

Kaksi viikkoa sitten Ugandan poliisijohto järjesti tiedotustilaisuuden, jossa kerrottiin, että suomalaisen liikemiehen elimistöstä oli löytynyt kokaiinia ja hyönteismyrkkyä.

Tuolloin asiasta kertonut poliisiylijohtaja Kale Kayihura erotettiin tehtävästään osana valtataistelua sunnuntaina.

Kayihuran erotti presidentti Yoweri Museveni. Syyksi on epäilty muun muassa Ugandan turvallisuusongelmia.

Suomalaisten ja kohutoimittajan puhelut

SoftPower-sivuston mukaan turvallisuuspalvelun edustajat soittivat tiistain lehdistötilaisuudessa New Vision -lehden toimittajan Charles Etukurin ja suomalaisten toimittajien käymiksi väitettyjä puhelinkeskusteluja.

Tarkoituksena oli osoittaa ristiriitaisuuksia Etukurin liikemiehen kuolemasta kirjoittaman artikkelin tiedoissa.

Charles Etukuri New Vision -lehden toimituksessa. Teemu Juhola / Yle

ISO pidätti Etukurin pian artikkelin julkaisun jälkeen.

Useat suomalaiset mediat ovat haastatelleet Etukuria puhelimitse, koska hän on ainoa toimittaja, joka tapasi entisen kokoomusministeri Suvi Lindénin Ugandassa liikemiehen kuoleman jälkeen.

Ylelle Etukuri kertoi tavanneensa Lindénin juuri ennen kuin tämä oli poistumassa hotellista lentokentälle ja pois maasta. Toisen version mukaan hän olisi tavannut Lindénin hotellihuoneessa.

Etukurin on väitetty myös esiintyneen tilanteessa poliisina, minkä hän on kiistänyt.

Charles Etukuri kiisti ISO:n tiistaina esittämät väitteet Ylelle.

Lisää aiheesta:

Yle Ugandassa: Liikemies ja entinen ministeri tulivat Afrikan helmeen – nyt tutkitaan murhaa, petosta ja kumouksellista toimintaa

Yle Ugandan poliisin tiedotustilaisuudessa: Suomalaisen ruumiissa vieraita aineita, useita pidätettyinä

Toimittajalta: Afrikan helmi vai pimeyden sydän? Keskustelu Ugandasta tuo mieleen vanhat kliseet Afrikasta

Uganda on kansalaisiaan valvova valtio, jonka armeija ja poliisi selvittelevät välejään

Analyysi: Patrialla on sama pulma kuin viinakaupalla – ongelmakäyttäjille ei saisi myydä

Täydennetty 7.3. klo 7.05: Charles Etukuri kiistää ISO:n väitteet Ylelle.

Täydennetty 7.3. klo 7.40: Etukurin on väitetty myös esiintyneen tilanteessa poliisina, minkä hän on kiistänyt.

Täydennetty 7.3. klo 8.28: Lisätty kuvat kirjeistä.